PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/073	Bratislava 22. decembra 2010	

Protimonopolný úrad Slovenskej republiky, odbor koncentrácií, v správnom konaní číslo 0014/OK/2010 začatom dňa 08. 04. 2010 na základe oznámenia koncentrácie podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľov PPF Group N.V., so sídlom Strawinskylaan 933, Tower B, Level 9, 1077XX, Amsterdam, Holandsko, reg. č.: 33264887, JUDr. Daniela Křetinského, trvale bytom Kostelní 1102/12, 170 00 Praha 7, Česká republika, Ing. Patrika Tkáča, trvale bytom Júlová 10941/32, 831 01 Bratislava a podnikateľa EAST BOHEMIA ENERGY HOLDING LIMITED, so sídlom SAVVIDES CENTER, Akropoleos, 59-61, P.C. 2012, Nikózia, Cyprus, reg. č.: HE 250826,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v získaní nepriamej spoločnej kontroly podnikateľmi PPF Group N.V., so sídlom Strawinskylaan 933, Tower B, Level 9, 1077XX, Amsterdam, Holandsko, reg. č.: 33264887, JUDr. Danielom Křetinským, trvale bytom Kostelní 1102/12, 170 00 Praha 7, Česká republika, Ing. Patrikom Tkáčom, trvale bytom Júlová 10941/32, 831 01 Bratislava nad podnikom podnikateľa EAST BOHEMIA ENERGY HOLDING LIMITED, so sídlom SAVVIDES CENTER, Akropoleos, 59-61, P.C. 2012, Nikózia, Cyprus, reg. č.: HE 250826 na základe Zmluvy o kúpe/prevode akcií, ktorá bola uzatvorená dňa 01. 07. 2010 medzi spoločnosťou RIGOBERTO INVESTMENTS LIMITED, so sídlom Akropoleos, 59-61, SAVVIDES CENTER, 1st floor, Flat/Office 102, P.C. 2012, Nikózia, Cyprus, reg. č.: HE 234 362 ako predávajúcim a spoločnosťou HC Fin3 N.V., so sídlom Weteringschans 26, 1017SG Amsterdam, Holandsko, reg. č.: 34274924 ako kupujúcim a na základe Zmluvy o kúpe/prevode akcií, ktorá bola uzatvorená dňa 01. 07. 2010 medzi spoločnosťou KHASOMIA LIMITED, so sídlom Akropoleos, 59-61, SAVVIDES CENTRE, 1st floor, Flat/Office 102, P.C. 2012, Nikózia, Cyprus, reg. č.: HE 238546 ako predávajúcim a spoločnosťou HC Fin3 N.V., so sídlom Weteringschans 26, 1017SG Amsterdam, Holandsko, reg. č.: 34274924 ako kupujúcim.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom, zaevidovaným úradom pod číslom 1316/2010 dňa 08. 04. 2010, doručené spoločnosťou  Energetický a průmyslový holding, a. s., so sídlom Brno, Příkop 843/4, 602 00, Česká republika (ďalej len „EPH“) prostredníctvom splnomocneného zástupcu Mgr. Ing. Jiřího Nováčka, LL.M., Pobřežní 14, 186 00 Praha 8, Česká republika (ďalej len „právny zástupca“) oznámenie koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) (ďalej len „Oznámenie koncentrácie“).

2.	Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa  § 10 odseku 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.

3.	Podľa Oznámenia koncentrácie spočíva predmetná koncentrácia v získaní nepriamej výlučnej kontroly podnikateľom EPH nad podnikom podnikateľa Elektrárny Opatovice, a.s., so sídlom Opatovice nad Labem, 532 13 Pardubice 2, Česká republika, IČ: 280 00 621 (ďalej len „EOP“) na základe Zmluvy o kúpe/prevode akcií medzi spoločnosťou RIGOBERTO INVESTMENTS LIMITED, so sídlom Akropoleos, 59-61, SAVVIDES CENTER, 1st floor, Flat/Office 102, P.C. 2012, Nikózia, Cyprus, reg. č.: HE 234 362 (ďalej len „RIGOBERTO INVESTMENTS LIMITED“) ako predávajúcim a spoločnosťou HC Fin3 N.V., so sídlom Weteringschans 26, 1017SG Amsterdam, Holandsko, reg. č.: 34274924  (ďalej len „HC Fin3 N.V.“) ako kupujúcim (ďalej len „Zmluva 1“) a na základe Zmluvy o kúpe/prevode akcií medzi spoločnosťou KHASOMIA LIMITED, so sídlom Akropoleos, 59-61, SAVVIDES CENTRE, 1st floor, Flat/Office 102, P.C. 2012, Nikózia, Cyprus, reg. č.: HE 238546 (ďalej len „KHASOMIA LIMITED“) ako predávajúcim a spoločnosťou HC Fin3 N.V. ako kupujúcim (ďalej len „Zmluva 2“).
.
4.	Na základe doručenia predmetného Oznámenia koncentrácie sa dňa 08. 04. 2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0014/OK/2010, o čom úrad informoval oznamovateľa koncentrácie listom zaevidovaným pod číslom 1594/PMÚ SR/2010 zo dňa 27. 04. 2010.

5.	Vzhľadom na to, že Oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 1594/PMÚ SR/2010 zo dňa 27. 04. 2010 vyzval oznamovateľa koncentrácie na doplnenie Oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

6.	Pri posudzovaní oznámenia koncentrácie podľa § 10 ods. 10 zákona úrad skúma, či zrejmým výsledkom tohto zámeru bude koncentrácia, pričom skúma skutočnosť, či podnikatelia majú navrhnutý presný plán transakcie. Oznámenie koncentrácie podľa § 10 ods. 10 zákona musí obsahovať písomné odôvodnenie a písomné podklady osvedčujúce skutočnosti podstatné pre koncentráciu, ktorými podnikatelia ubezpečia úrad o svojom spoločnom zámere uskutočniť navrhovanú koncentráciu a ktorými preukážu úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.

7.	Úrad teda v prvom kroku skúmal, či predmetné Oznámenie koncentrácie podľa § 10 ods. 10 zákona obsahuje všetky skutočnosti podstatné pre koncentráciu. Vzhľadom na to, že podklady predložené v Oznámení koncentrácie nepredstavovali presný plán navrhovanej transakcie, ktorý by bol dostatočne konkrétny, a na základe ktorého by úrad mohol vyhodnotiť, že výsledkom navrhovanej transakcie bude koncentrácia, ktorá podlieha kontrole úradu, úrad listom číslo 1594/PMÚ SR/2010 zo dňa 27. 04. 2010 požiadal oznamovateľa koncentrácie o ich predloženie a zároveň upozornil oznamovateľa koncentrácie, že určenie účastníkov konania v predmetnom prípade bude závisieť od určenia účastníkov konania v správnom konaní číslo 0008/OK/2010, v rámci ktorého úrad vyhodnocoval vykonávanie kontroly nad podnikom podnikateľa EPH po uskutočnení posudzovanej koncentrácie. 

8.	Nakoľko úradu neboli predložené podklady a informácie požadované listom číslo 1594/PMÚ SR/2010 zo dňa 27. 04. 2010 úrad opätovne požiadal oznamovateľa koncentrácie o ich predloženie listom číslo 3640/PMÚ SR/2010 zo dňa 22. 10. 2010 a zároveň úrad týmto listom požiadal oznamovateľa koncentrácie, aby doplnil podklady a informácie podľa § 10 ods. 12 zákona a Vyhlášky, ktoré neboli predložené v Oznámení koncentrácie na základe záverov, ku ktorým úrad dospel v súvislosti so zadefinovaním účastníkov konania v správnom konaní číslo 0008/OK/2010.

9.	Dňa 15. 11. 2010 bolo listom zaevidovaným pod číslom 3904/2010 doručené úradu doplnenie Oznámenia koncentrácie, v ktorom oznamovateľ koncentrácie doplnil podklady a informácie za účelom preukázať skutočnosti podstatné pre predmetnú koncentráciu. Po preskúmaní doplnených podkladov a informácií, v ktorých oznamovateľ koncentrácie upresnil parametre plánovanej transakcie, úrad dospel k záveru, že v uvedenom prípade bolo doručené odôvodnenie a písomné podklady osvedčujúce skutočnosti podstatné pre koncentráciu, ktorými oznamovateľ koncentrácie preukázal úradu, že jeho plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.

10.	Podľa § 9 ods. 7 zákona ustanovenia zákona, týkajúce sa koncentrácie, okrem § 10 ods. 9 zákona, sa vzťahujú aj na zámer koncentrácie oznámený úradu podľa § 10 ods. 10 zákona.

11.	Dňa 01. 12. 2010 bolo listom zaevidovaným pod číslom 4164/2010 doručené úradu doplnenie Oznámenia koncentrácie, v ktorom boli, podľa záverov úradu v správnom konaní číslo 0008/OK/2010, za účastníkov konania označení podnikatelia PPF Group N.V., so sídlom Strawinskylaan 933, Tower B, Level 9, 1077XX, Amsterdam, Holandsko, reg. č.: 33264887 (ďalej len „PPF“), JUDr. Daniel Křetinský, trvale bytom Kostelní 1102/12, 170 00 Praha 7, Česká republika (ďalej len „DK“) a Ing. Patrik Tkáč, trvale bytom Júlová 10941/32, 831 01 Bratislava (ďalej len „PT“), ktorí vykonávajú nepriamu spoločnú kontrolu nad podnikom podnikateľa EPH. Podnikatelia PPF, DK a PT zároveň pristúpili k Oznámeniu koncentrácie, ktoré bolo úradu doručené listom číslo 1316/2010 dňa 08. 04. 2010 a doplnili úradu chýbajúce podklady a informácie podľa § 10 ods. 12 zákona a Vyhlášky.

12.	Listom zaevidovaným pod číslom 4164/2010 dňa 01. 12. 2010 ako aj listom zaevidovaným pod číslom 4293/2010 dňa 10. 12. 2010 oznamovatelia koncentrácie doplnili chýbajúce informácie a podklady podľa § 10 ods. 12 zákona a Vyhlášky. 

13.	Na základe doplnených podkladov a informácií úrad zistil, že podnikatelia PPF, DK a PT získavajú oznámenou koncentráciou nepriamu spoločnú kontrolu nielen nad spoločnosťou EOP, ale aj nad ďalšími spoločnosťami, a teda, že oznámená koncentrácia spočíva v získaní nepriamej spoločnej kontroly podnikateľmi PPF, DK a PT nad podnikom podnikateľa EAST BOHEMIA ENERGY HOLDING LIMITED, so sídlom SAVVIDES CENTER, Akropoleos, 59-61, P.C. 2012, Nikózia, Cyprus, reg. č.: HE 250826 (ďalej len „EBEH“), ktorý vykonáva kontrolu v spoločnosti EOP, EBEH Opatovice, a.s., so sídlom Opatovice nad Labem, 532 13 Pardubice 2, Česká republika, IČ: 45534292 (ďalej len „EBEH Opatovice“) a NPTH, a.s., so sídlom Opatovice nad Labem, 532 13 Pardubice 2, Česká republika, IČ: 28800648 (ďalej len „NPTH“).

14.	Oznamovatelia koncentrácie doplnili ďalšie podklady a informácie podľa § 10 ods. 12 zákona a Vyhlášky listom zaevidovaným pod číslom 4370/2010 dňa 17. 12. 2010. Doručením tohto listu sa Oznámenie predmetnej koncentrácie stalo podľa § 10 ods. 12 zákona a Vyhlášky úplné a dňa 20. 12. 2010 začala podľa § 11 zákona plynúť lehota 60 pracovných dní na vydanie rozhodnutia, o čom úrad informoval oznamovateľov koncentrácie listom zaevidovaným úradom pod číslom 4382/PMÚ SR/2010 zo dňa 20. 12. 2010.

15.	Správny poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol uhradený na účet úradu dňa 16. 04. 2010.

16.	Z podkladov a informácií, ktoré boli účastníkmi koncentrácie predložené v Oznámení koncentrácie vyplývajú nasledovné skutočnosti.

I.	Podnikatelia

17.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

a.	PPF

18.	Spoločnosť PPF je holdingovou spoločnosťou zriadenou za účelom držania a spravovania majetkových účastí v dcérskych spoločnostiach pôsobiacich najmä vo finančnom odvetví. Vlastníkom väčšiny akciového kapitálu v spoločnosti PPF je fyzická osoba Ing. Peter Kellner. 

19.	Zoznam spoločností, v ktorých vykonáva spoločnosť PPF priamu alebo nepriamu kontrolu je súčasťou spisového materiálu (ďalej len „skupina PPF“).

20.	Spoločnosti patriace do skupiny PPF pôsobia v mnohých oblastiach finančných služieb, najmä v oblastiach spotrebiteľského financovania, bankovníctva, poradenských služieb (najmä z oblasti financií a správy spoločností), realitnej činnosti, správy pohľadávok, káblového televízneho a rádiového vysielania, private equity, a to v rôznych krajinách zahrňujúcich Slovenskú republiku, Českú republiku, Rumunsko, Ruskú federáciu, Ukrajinu, Kazachstan, Bielorusko, Cyprus, Čínu a Vietnam.

21.	Zároveň spoločnosť PPF vykonáva s DK a PT spoločnú kontrolu nad spoločnosťou EPH, ktorá je materskou spoločnosťou ďalších spoločností, ktoré pôsobia v oblasti ťažby uhlia, výroby elektrickej a tepelnej energie, distribúcie elektriny a obchodu s elektrinou, ako aj v oblasti dodávok elektriny konečným spotrebiteľom. Dcérske spoločnosti spoločnosti EPH vykonávajú svoje aktivity vo viacerých krajinách ale najmä na území Českej republiky. Zoznam spoločností, ktorých majiteľom je spoločnosť EPH je súčasťou spisového materiálu. 

22.	Z vyššie uvedených skutočností vyplýva, že spoločnosť PPF je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

b.	DK

23.	DK je fyzickou osobou, ktorá vlastní majetkové podiely vo viacerých spoločnostiach, pričom zoznam týchto spoločností je súčasťou spisového materiálu. 

24.	Spoločnosti, nad ktorými DK vykonáva priamu alebo nepriamu kontrolu pôsobia v oblasti poradenských služieb, výroby a rozvodu elektriny, plynu a tepelnej energie, v oblasti výroby a opravy strojov a zariadení, v oblasti stavebníctva – výstavba a konštrukcia energetických vedení a v oblasti inžinierskych činností. 

25.	Zároveň DK vykonáva s PPF a PT spoločnú kontrolu nad spoločnosťou EPH, ktorá je materskou spoločnosťou ďalších spoločností, ktoré pôsobia v oblasti ťažby uhlia, výroby elektrickej a tepelnej energie, distribúcie elektriny a obchodu s elektrinou, ako aj v oblasti dodávok elektriny konečným spotrebiteľom. Dcérske spoločnosti spoločnosti EPH vykonávajú svoje aktivity vo viacerých krajinách ale najmä na území Českej republiky. Zoznam spoločností, ktorých majiteľom je spoločnosť EPH je súčasťou spisového materiálu. 

26.	Z vyššie uvedených skutočností vyplýva, že DK je fyzickou osobou, ktorej činnosti a konania súvisia, alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

c.	PT

27.	PT je fyzickou osobou, ktorá vykonáva výlučnú kontrolu v spoločnosti MILEES LIMITED, Akropoleos, 59-61, SAVVIDES CENTER, 1st floor, Flat/Office 102, 2012, Nikózia, Cyprus, reg. č.: HE 246283 (ďalej len „MILEES LIMITED“). 

28.	Zároveň PT vykonáva s PPF a DK spoločnú kontrolu nad spoločnosťou EPH, ktorá je materskou spoločnosťou ďalších spoločností, ktoré pôsobia v oblasti ťažby uhlia, výroby elektrickej a tepelnej energie, distribúcie elektriny a obchodu s elektrinou, ako aj v oblasti dodávok elektriny konečným spotrebiteľom. Dcérske spoločnosti spoločnosti EPH vykonávajú svoje aktivity vo viacerých krajinách ale najmä na území Českej republiky. Zoznam spoločností, ktorých majiteľom je spoločnosť EPH je súčasťou spisového materiálu. 

29.	Z vyššie uvedených skutočností vyplýva, že PT je fyzickou osobou, ktorej činnosti a konania súvisia, alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

d.	EBEH

30.	EBEH je spoločnosť založená v súlade s právnym poriadkom Cypru. V súčasnosti sú vlastníkmi majetkových podielov v spoločnosti EBEH spoločnosti RIGOBERTO INVESTMENTS LIMITED a KHASOMIA LIMITED. 

31.	Z predložených podkladov a informácií vyplýva, že predmetom činnosti spoločnosti EBEH je držanie a správa majetkových účastí. Podľa Oznámenia koncentrácie vlastní spoločnosť EBEH majetkové podiely v nasledovných spoločnostiach:

•	EOP - predmetom činnosti spoločnosti EOP sú podľa Oznámenia koncentrácie nasledovné aktivity:
-	výroba elektriny,
-	obchod s elektrinou,
-	výroba tepelnej energie,
-	rozvod tepelnej energie,
-	prevádzkovanie železničnej dopravy,
-	prevádzkovanie železnice – vlečky,
-	vodoinštalatérstvo, kúrenárstvo,
-	vykonávanie stavieb, ich zmien a odstraňovania,
-	činnosť účtovných poradcov, vedenie účtovníctva, vedenie daňovej evidencie,
-	montáž, opravy, revízie a skúšky elektrických zariadení,
-	prenájom nehnuteľností, bytov a nebytových priestorov (s poskytovaním len základných služieb) a iné.

•	EBEH Opatovice – s účinnosťou od 01. 08. 2010 boli od spoločnosti EBEH Opatovice odčlenené spoločnosti EOP a NPTH a v súčasnosti spoločnosť EBEH Opatovice nevykonáva podľa Oznámenia koncentrácie žiadnu činnosť.

•	NPTH – podľa Oznámenia koncentrácie nevykonáva spoločnosť NPTH žiadne aktivity. Spoločnosť NPTH vlastní majetkový podiel v spoločnosti Pražská teplárenská, a. s., so sídlom Partyzánská 1, 170 00 Praha 7, Česká republika, IČ: 45273600 (ďalej len „Pražská teplárenská“), ktorá sa zaoberá výrobou a rozvodom tepelnej energie na území mesta Praha. Spoločnosť Pražská teplárenská má nasledujúce dcérske spoločnosti:
-	Energotrans, a.s., so sídlom Partyzánská 1, 170 00 Praha 7, Česká republika, ktorá sa zaoberá výrobou a veľkoobchodom s elektrickou energiou a výrobou tepelnej energie,
-	TERMONTA PRAHA a.s., so sídlom Třebohostická 46/11, 100 00 Praha 10, Česká republika, ktorá sa zaoberá inštaláciou a servisom teplárenských nevýrobných zariadení,
-	Teplo Neratovice, spol. s r.o., so sídlom Školní 162, 277 11 Neratovice, Česká republika, ktorá sa zaoberá rozvodom tepelnej energie na území mesta Neratovice.

32.	Z vyššie uvedených skutočností vyplýva, že spoločnosť EBEH je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II. Forma koncentrácie

33.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

34.	Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.

35.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

36.	Z predložených podkladov a informácií vyplýva, že uskutočnením posudzovanej transakcie nadobudnú podnikatelia PPF, DK a PT nepriamu spoločnú kontrolu nad podnikom podnikateľa EBEH. 

37.	K uskutočneniu posudzovanej transakcie dôjde na základe Zmluvy 1 a Zmluvy 2, podľa ktorých spoločnosť HC Fin3 N.V. nadobudne 100 %-ný majetkový podiel v spoločnosti EBEH od spoločností RIGOBERTO INVESTMENTS LIMITED a KHASOMIA LIMITED. 

38.	Z Oznámenia koncentrácie vyplýva, že spoločnosť HC Fin3 N.V. je holdingová spoločnosť, ktorá samostatne nevykonáva žiadne aktivity. Majiteľom spoločnosti HC Fin3 N.V. je holdingová spoločnosť EPH, ktorá tiež samostatne nevykonáva žiadne aktivity. Na základe vyššie uvedeného teda spoločnosť EPH nadobudne prostredníctvom spoločnosti HC Fin3 N.V.100 %-ný majetkový podiel v spoločnosti EBEH, ktorá je materskou spoločnosťou spoločností EOP, EBEH Opatovice a NPTH.

39.	Vzhľadom na to, že nad spoločnosťou EPH vykonávajú spoločnú kontrolu podnikatelia PPF, DK a PT úrad dospel k záveru, že na základe majetkových prepojení nadobudnú podnikatelia PPF, DK a PT možnosť rozhodovať o prijímaní strategických rozhodnutí v podniku podnikateľa EBEH, a teda že uskutočnením posudzovanej transakcie nadobudnú podnikatelia PPF, DK a PT nepriamu spoločnú kontrolu nad podnikom podnikateľa EBEH a zároveň aj nad jeho dcérskymi spoločnosťami EOP, EBEH Opatovice a NPTH. 

40.	Z vyššie uvedeného teda vyplýva, že uzatvorením Zmluvy 1 a Zmluvy 2 vznikla koncentrácia medzi podnikateľmi PPF, DK, PT a EBEH podľa § 9 ods. 1 písm. b) zákona v spojení s § 9 ods. 4 písm. b) zákona.

III. Účastníci konania a koncentrácie

41.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

42.	Z vyššie uvedeného vyplýva, že účastníkom konania v prípade predmetnej koncentrácie sú podnikatelia PPF, DK a PT, ktorí získavajú nepriamu spoločnú kontrolu nad podnikom podnikateľa EBEH. 

43.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

44.	V prípade predmetnej koncentrácie sú teda účastníkmi koncentrácie podnikatelia PPF, DK a PT, ktorí získavajú nepriamu spoločnú kontrolu nad podnikom podnikateľa EBEH, ako aj podnikateľ EBEH, nad ktorým je nepriama spoločná kontrola získavaná.

IV. Koncentrácia podliehajúca kontrole úradu

45.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

46.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

47.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

48.	Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzatvorené účtovné obdobie predchádzajúce vzniku koncentrácie je vyšší ako 46 000 000 eur a zároveň, že dvaja z účastníkov koncentrácie dosiahli na území Slovenskej republiky za uzatvorené účtovné obdobie predchádzajúce vzniku koncentrácie celkový obrat vyšší ako 14 000 000 eur.

49.	Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. a) zákona a predmetná koncentrácia teda podlieha kontrole úradu. 

50.	Vzhľadom na to, že účastníci konania označili presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

V. Relevantné trhy

51.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

	Tovarové a priestorové relevantné trhy

52.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

53.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

54.	Z predložených podkladov a informácií vyplýva, že účastníci koncentrácie PPF, DK, PT a EBEH sa na území Slovenskej republiky zaoberajú nasledovnými aktivitami: 

PPF, DK a PT

55.	Účastníci koncentrácie PPF, DK a PT pôsobia na území Slovenskej republiky prostredníctvom spoločnosti EPH a jej dcérskych spoločností v nasledujúcich oblastiach: 
•	AISE, s.r.o., Pekárenská 400, 760 01 Zlín (energetické poradenstvo),
•	První brněnská strojírna, a.s., Hlinky 510/110, 603 00 Brno (projektová činnosť v energetike – elektroenergetické výrobné zariadenia),
•	SOR Libchavy spol. s r. o., Libchavy čp. 48, 561 16, Česká republika (výroba a predaj autobusov),
•	United Energy Trading, a.s., Washingtonova 17, 110 00 Praha 1 (výroba a rozvod elektrickej energie – maloobchod),
•	SERW, spol. s r.o., Starý Plzenec – Sedlec 42, 332 02 (výroba a predaj energetických zariadení a komponentov pre energetické zariadenia – elektroenergetické nevýrobné zariadenia),
•	EGEM, s.r.o., Novohradská 736/36, 370 08 České Budějovice (inštalácia a servis energetických zariadení – elektroenergetické nevýrobné zariadenia),
•	První energetická, a.s., Washingtonova 1599/17, 110 00 Praha 1 (výroba a rozvod elektrickej energie – veľkoobchod),
•	SEG s.r.o., Skladová 4, 326 00 Plzeň (inštalácia a servis energetických zariadení – elektroenergetické nevýrobné zariadenia).

56.	V rámci správneho konania číslo 0013/OK/2010 úrad súčasne posudzuje koncentráciu spočívajúcu v nadobudnutí nepriamej spoločnej kontroly podnikateľmi PPF, DK a PT nad podnikom podnikateľa Elektrizace železnic Praha, a. s., so sídlom 140 00 Praha 4, Nusle, nám. Hrdinů 1693/4a, Česká republika, IČ: 471 15 921 (ďalej len „EŽP“), avšak závery úradu v tomto prípade, neovplyvnia posúdenie predmetnej koncentrácie.

57.	Podnikateľ PPF zároveň pôsobí na území Slovenskej republiky aj prostredníctvom spoločnosti Home Credit Slovakia, a.s. so sídlom Teplická 7434/147, 921 22 Piešťany, IČO: 36 234 176 (ďalej len „Home Credit“), ktorá sa zaoberá aktivitami v oblasti poskytovania nebankových spotrebiteľských úverov.

58.	Z rozhodovacej činnosti úradu zároveň vyplýva, že podnikateľ PPF vykonáva na území Slovenskej republiky kontrolu aj nad spoločnosťou STABILITA, d.d.s., a.s., so sídlom Bačíkova 5, 040 01 Košice, IČO: 36 718 556, ktorej predmetom činnosti je vytváranie a správa doplnkových fondov na účel vykonávania doplnkového dôchodkového sporenia, a to na základe povolenia na vznik a činnosť doplnkovej dôchodkovej spoločnosti udeleného Národnou bankou Slovenska.

EBEH

59.	Na základe podkladov a informácií uvedených v Oznámení koncentrácie úrad zistil, že EBEH pôsobí prostredníctvom svojich dcérskych spoločností v nasledujúcich oblastiach: 
-	výroba a rozvod elektrickej energie (výroba a veľkoobchod, podporné služby) na území Českej republiky, pričom v roku 2009 bol v obmedzenom rozsahu uskutočnený aj vývoz elektrickej energie do Nemecka.
-	výroba a rozvod tepla v častiach miest Hradec Králové, Pardubice, Chrudim, Lázne, Bohdaneč, Rybitví, Opatovice nad Labem, Čeperka, Praha, Neratovice, ktoré sú pokryté rozvodnými systémami centralizovaného zásobovania teplom prevádzkovanými spoločnosťami EOP a Pražská teplárenská.
-	inštalácia a servis energetických zariadení (teplárenské nevýrobné zariadenia, teplárenské výrobné zariadenia, elektroenergetické výrobné zariadenia) na území Českej republiky.

60.	Na území Slovenskej republiky nevykonáva podnikateľ EBEH žiadne aktivity, ktoré sú predmetom jeho hlavnej podnikateľskej činnosti. Podľa oznamovateľov koncentrácie dosiahol podnikateľ EBEH prostredníctvom dcérskej spoločnosti EOP na území Slovenskej republiky iba zanedbateľný obrat z predaja odpadového produktu vznikajúceho pri spaľovaní hnedého uhlia pri výrobe elektrickej a tepelnej energie (energosadrovec). Z tovarového hľadiska bolo v prípade tejto činnosti navrhnuté v rámci predchádzajúcej činnosti úradu vymedzenie relevantného trhu ako trhu dodávok stavebného materiálu.

61.	Na základe vyššie uvedených skutočností úrad zistil, že aktivity účastníkov koncentrácie PPF, DK, PT a EBEH sa na území Slovenskej republiky neprekrývajú a aktivity účastníka koncentrácie EBEH nie sú trhom dodávok, trhom odbytu alebo trhom úzko súvisiacim s trhmi, na ktorých pôsobia účastníci koncentrácie PPF, DK a PT.

62.	Vzhľadom na to, že tak ako vyplýva z vyššie uvedeného, účastníci koncentrácie pôsobia v rôznych oblastiach ako aj vzhľadom na nižšie uvedené závery, úrad v prípade predmetnej koncentrácie ponechal presnú definíciu tovarových a priestorových relevantných trhov otvorenú. 

VI. Dopad koncentrácie na hospodársku súťaž

63.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

64.	Z podkladov a informácií predložených v rámci predmetného správneho konania vyplýva, že podnikateľ EBEH nepôsobí na území Slovenskej republiky v oblasti, v ktorej pôsobia na území Slovenskej republiky podnikatelia PPF, DK a PT a zároveň nepôsobí ani na trhoch, ktoré by boli prepojené vertikálne alebo ktoré by boli úzko súvisiace s aktivitami podnikateľov PPF, DK a PT na území Slovenskej republiky. 

65.	Vzhľadom na to, že podnikateľ EBEH nepôsobí na území Slovenskej republiky v rovnakej oblasti ako podnikatelia PPF, DK a PT, uskutočnením posudzovanej koncentrácie dochádza k spájaniu podnikateľov, ktorí nepôsobia na rovnakom trhu, čo znamená, že po uskutočnení posudzovanej koncentrácie sa postavenie účastníkov koncentrácie na území Slovenskej republiky nezmení a teda predmetná koncentrácia neovplyvní štruktúru trhu v tejto oblasti. 

66.	Po preskúmaní a komplexnom vyhodnotení všetkých získaných podkladov a informácií, úrad teda dospel k záveru, že vzhľadom na to, že tak ako bolo uvedené vyššie, uskutočnením posudzovanej koncentrácie nedôjde k horizontálnemu ani vertikálnemu prekrytiu aktivít účastníkov koncentrácie na území Slovenskej republiky, uskutočnením posudzovanej koncentrácie sa postavenie účastníkov koncentrácie a štruktúra konkurenčného prostredia na území Slovenskej republiky nezmení a posudzovaná koncentrácia teda nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže v predmetnej oblasti na území Slovenskej republiky.

67.	Podľa § 33 zákona úrad listom číslo 4386/PMÚ SR/2010 zo dňa 20. 12. 2010 podal účastníkom konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ich, aby sa ústne alebo písomne vyjadrili k jeho podkladu a k spôsobu jeho zistenia, prípadne, aby navrhli jeho doplnenie.

68.	Účastníci konania sa k predmetnej výzve vyjadrili listom zaevidovaným úradom pod číslom 4439/2010 dňa 22. 12. 2010, pričom z predmetného vyjadrenia účastníkov konania vyplýva, že k podkladom rozhodnutia, k spôsobu jeho zistenia a k záverom uvedeným vo výzve úradu nemajú žiadne pripomienky a že súhlasia so zisteniami a závermi úradu.

69.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

Mgr. Marián Masarik – zástupca pre doručovanie
Lamačská cesta 3
841 04 Bratislava